CELEX: 62019TN0268
Language: et
Date: 2019-04-22 00:00:00
Title: kohtuasi T-268/19: 22. aprillil 2019 esitatud hagi — Imagina Media Audiovisual jt versus komisjon

24.6.2019   
            
            
               ET
            
            
               Euroopa Liidu Teataja
            
            
               C 213/63
            
         
      22. aprillil 2019 esitatud hagi — Imagina Media Audiovisual jt versus komisjon
      (kohtuasi T-268/19)
      (2019/C 213/62)
      Kohtumenetluse keel: inglise
      
         Pooled
      
      
         Hagejad: Imagina Media Audiovisual, SA (Barcelona, Hispaania), Imagina EU (Brüssel, Belgia) ja dpa Deutsche Presse-Agentur GmbH (Hamburg, Saksamaa) (esindajad: advokaadid P. Kuypers, N. Groot ja B. Vitez)
      
         Kostja: Euroopa Komisjon
      
         Nõuded
      
      Hagejad paluvad Üldkohtul:
      
                  —
               
               
                  tühistada komisjoni 12. veebruari 2019. aasta otsus Ares(2019) 856949, millega IMAGINA MEDIA AUDIOVISUAL SL kõrvaldatakse Euroopa Parlamendi ja nõukogu määruse (EL, Euratom) 2018/1046 (1) kohaldamisalasse kuuluvatest hankemenetlustest, osas, milles sellega kõrvaldati hankemenetlusest kontsern Imagina/dpa või lükati tema pakkumused tagasi;
               
            
                  —
               
               
                  tühistada komisjoni 9. aprilli 2019. aasta otsus Ares(2019) 2494476 osas, milles sellega kõrvaldati konsortsium hankemenetlusest PO/2018-05/A4 või lükati tema pakkumused tagasi;
               
            
                  —
               
               
                  tühistada komisjoni akt(id), millega komisjon tunnistab edukaks muude isikute peale konsortsiumi Imagina/dpa pakkumused või annab neile loa ELi teemade audiovisuaalseks katmiseks seoses I, III ja VI osaga, nagu neid on kirjeldatud hanketeates;
               
            
                  —
               
               
                  kohustada komisjoni hüvitama konsortsiumile kahju, mille komisjon talle põhjustas takistades tal I, III ja VI osaga seonduvaid lepinguid täita;
               
            
                  —
               
               
                  mõista hagejate kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitavad hagejad kuus väidet.
      
                  1.
               
               
                  Esimene väide, et komisjon tegi ilmselge hindamisvea, kui ta ei möönud, et Imagina Media Audiovisual SL-i kui konsortsiumi ühe liikme hankemenetlusest kõrvaldamisel ei ole mingit mõju hanke I, III ja VI osaga seonduvate lepingute täitmisele konsortsiumi poolt. Samuti ei ole Imagina Media Audiovisual SL-i hankemenetlusest kõrvaldamisel mingit mõju otsustele, millega komisjon tunnistas konsortsiumi pakkumused nende lepingutega seoses edukaks.
               
            
                  2.
               
               
                  Teine väide, et komisjon tegi ilmselge hindamisvea, sest ta ei kohaldanud hankedokumente nõuetekohaselt. Seetõttu ei nõudnud komisjon konsortsiumilt, et ta asendaks Imagina Media Audiovisual SL-i mõne muu konsortsiumi liikmega, nagu seda nõuavad hankedokumendid.
               
            
                  3.
               
               
                  Kolmas väide, et komisjon tegi ilmselge hindamisvea, sest ta ei kohaldanud õigesti määruse 2018/1046 artikli 136 lõiget 9. Seetõttu ei nõudnud komisjoni eelarvevahendite käsutaja konsortsiumilt, et ta asendaks Imagina Media Audiovisual SL-i mõne muu konsortsiumi liikmega, nagu seda nõuab määrus 2018/1046.
               
            
                  4.
               
               
                  Neljas väide, et komisjon rikkus konsortsiumi õigust tõhusale õiguskaitsevahendile ja hea halduse põhimõtet. Komisjon tugines õigusvastaselt oma 12. veebruari 2019. aasta otsusele Ares(2019) 856949, millega Imagina Media Audiovisual SL kõrvaldatakse hankemenetlustest, või 9. aprilli 2019. aasta kirjale viitenumbriga Ares(2019) 2494476, et kõrvaldada konsortsium hankemenetlusest PO/2018-05/A4.
               
            
                  5.
               
               
                  Viies väide, et komisjon rikkus konsortsiumi õigust tõhusale õiguskaitsevahendile, oma põhjendamiskohustust ja hea halduse põhimõtet. Komisjon rikkus menetlusnorme ja tunnistas ebaseaduslikult hankemenetluse PO/2018-05/A4 I, III ja VI osaga seoses edukaks konsortsiumist erineva pakkuja.
               
            
                  6.
               
               
                  Kuues väide, et komisjon tekitas konsortsiumile kahju oma õigusvastase käitumisega, mille tulemusel konsortsium ei saa täita hankemenetluse PO/2018-05/A4 I, III ja VI osaga seonduvaid lepinguid.
               
            
         (1)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 66/2012 (ELT 2018, L 193, lk 1).